A Bizottság 629/97/EK rendelete
(1997. április 10.)
a szárított takarmány piacának közös szervezéséről szóló 603/95/EK tanácsi rendelet részletes alkalmazási szabályainak megállapításáról szóló 785/95/EK rendelet harmadik alkalommal történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1347/95/EK rendelettel [1] módosított, a szárított takarmány piacának közös szervezéséről szóló, 1995. február 21-i 603/95/EK tanácsi rendeletre [2] és különösen annak 18.cikkére,
mivel a tapasztalat azt mutatja, hogy amikor a tagállamok a támogatásra jogosult szárított takarmány mennyiségére vonatkozó, végleges adatokat közölnek a Bizottsággal, egy vagy több tagállam téves számokat adhat meg, és a későbbiekben ezeken helyesbíteni kíván; mivel ennek hatása lehet a bizottsági alkalmazottak által kiszámított támogatási szintre; mivel ennélfogva - az említett probléma elkerülése érdekében - meg kell állapítani ilyen esetekre vonatkozó eljárást;
mivel bizonyos tagállamok bizonyos műveleteknél használni tudják a számítógépes adminisztrációs rendszert, amelynek előnye, hogy időt és pénzt takarít meg; mivel a szóban forgó eljárás alkalmazását ennélfogva bizonyos feltételek mellett lehetővé kell tenni;
mivel ennélfogva a legutóbb a 620/96/EK rendelettel [3] módosított 785/95/EK bizottsági rendeletet [4] módosítani kell;
mivel az e rendeletben előírt intézkedések összhangban vannak a Száraztakarmány-piaci Irányítóbizottság véleményével,
ELFOGADTA EZT A RENDELETET:
1. cikk
A 785/95/EK rendelet a következőképpen módosul:
1. a 6. cikk a következő bekezdéssel egészül ki:
"(4) A fenti (3) bekezdésben említett egyenleget a tagállamoktól - a 15. cikk a) pontja második francia bekezdésének megfelelően - kapott bejelentések alapján számítják ki. Abban az esetben, ha a későbbi ellenőrzések eredményeként egy vagy több tagállam egy második, az elsőt felfelé korrigáló, kellőképpen megalapozott bejelentést juttat el, a második bejelentést csak akkor veszik figyelembe, ha az az első bejelentés alapján kiszámított egyenleget nem érinti. Ebben az esetben azokat a szárított takarmánymennyiségeket, amelyeket a fenti bejelentés során nem lehet figyelembe venni, a következő gazdasági évben veszik figyelembe.",
2. a 8. cikk (5) bekezdésének első albekezdése a következőkkel egészül ki:
"A kérdéses okmányokat - ahol szükséges - benyújthatják elektronikus formában, ha az érintett felek kölcsönösen a közlés ilyen formájának elfogadásában állapodnak meg. Ebben az esetben a feldolgozó vállalkozás az okmányokat hagyományos formában őrzi, és azokat minden, az illetékes hatóság által kért ellenőrzés céljára hozzáférhetővé teszi."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1997. április 10-én.